
Jessica Lemmon

Sannhetens dag

Oversatt av Mona Berge

SANGER FRA NASHVILLE


Melodiene om hjerte og smerte treffer rett i hjertet. Gå ikke glipp av den nye miniserien Sanger fra Nashville, der musikken står i sentrum. Dette er del to.

Jessica Lemmon er utdannet grafisk designer og bor i Ohio med mann og hund. Når hun ikke skriver om supersexy helter, liker hun å lage mat, tegne, drikke vin og spise potetgull. Hun er en sterk tilhenger av å utnytte det talentet vi alle har fått utdelt og skape det livet man vil leve.


Prolog

10 år tidligere

Florida State universitet

Det føltes som om hun kunne gå opp i røyk – eller damp, siden regnet øste ned. Presley Cole kunne knapt fatte at hun sto utenfor hybelhuset og klinte med Cash Sutherland.

De hadde vært ute sammen noen ganger – spist middag, vært på fest – men hun var fornøyd så lenge han var i nærheten. Hun hadde aldri drømt om at han ville nøye seg med et kyss til god natt. Det vrimlet av pene jenter som ville ligge med ham.

Presley hadde fortalt ham at hun ikke ville det. Jo da, hun ville, men hun hadde så sterke følelser for ham at hun var redd for at de kom til å overmanne henne og drukne henne hvis hun krysset den grensen. Hvis det verste skjedde og han gikk fra henne, hvordan skulle hun komme seg opp igjen da?

Du er verdt å vente på.

Det hadde han sagt kvelden før, etter at han hadde gitt henne en orgasme hun aldri hadde opplevd maken til. De hadde hatt klærne på, og han hadde brukt hånden. Hun hadde unnskyldt seg fordi hun ba ham vente. Han hadde trukket henne inntil seg og kysset henne og sagt at hun ikke skulle tenke på det.

Han var for god til å være sann.

Nå løftet han hodet og strøk det våte håret vekk fra ansiktet hennes. De sto lent mot husveggen, men takskjegget var ikke nok til å beskytte dem mot regnet. Hun så på de bandasjerte fingrene hans. Så la hun hodet tilbake for å beundre de uttrykksfulle, mørke øynene, den markerte nesen, den fyldige munnen som vanligvis smilte til henne. Han hadde ikke smilt så mye i det siste. Det var som om skaden hadde tatt fra ham livsgleden.

«Er fingeren vond?» spurte hun. Han hadde brukket den på fotballbanen, og nå var han satt på benken. Det var ikke bra. Det var nå talentspeiderne var på utkikk. Men det han syntes var verst, var at han ikke kunne spille gitar. Han var lidenskapelig opptatt av å synge og skrive låter, så han var ingen typisk fotballspiller. Han imponerte henne stadig vekk, så det var ikke rart at hun var vill etter ham.

«Jeg må fortelle deg noe.»

Stemmen hans var monoton. Det lovte ikke godt. Hun følte det på seg og begynte å skjelve.

«Vil du bli med opp?» spurte hun for å utsette det. «Det er så vått her ute.»

Den ene munnviken trakk seg litt opp, men det kunne ikke kalles et smil. Så trakk han pusten dypt. Det var sent, det var mørkt. De hadde hatt forelesninger hele dagen, og mesteparten av kvelden hadde de sittet på biblioteket og lest. Hun var trøtt, og det var han også. Kanskje det var det han ville si, løy hun til seg selv.

«Bli med opp.» Hun grep den friske hånden hans. «Jeg kan lage kakao, og så kan vi sette oss på sengen og snakke.» Hun strakte seg på tå og kysset ham i munnviken. «Eller ikke snakke», la hun hviskende til.

Det så ut som om han ville si nei, men så nikket han. Hun tok det som en seier da han gikk sammen med henne opp trappen, da de kom inn på hybelen hennes, da hun skiftet til en tørr T-skjorte. Men da hun dro ham inntil seg i sengen, ble han stiv og utilnærmelig. Noe var galt.

Et øyeblikk senere fant hun ut hva som var galt.

Han hadde slått opp med henne den kvelden, etterlatt henne gråtende i sengen. Uværet utenfor hadde blitt stadig verre, men det kunne likevel ikke måle seg med stormen inni henne. Tordenen drønnet, og lyden overdøvet hulkene hennes.

Det vakreste forholdet hun hadde hatt, med den vakreste mannen hun hadde sett, var over. Han skulle reise hjem uken etter. Til Tennessee. Han var ikke interessert i et langdistanseforhold. Han var ikke interessert i henne.

Det var slutt.

Presley måtte presse kneet ned for å stoppe ristingen. Hun hadde fått i seg altfor mye koffein og nesten ikke sovet den natten. Men da inspirasjonen kom, ville hun ikke kaste bort et sekund på å sove.

Smilet hun hadde klistret på seg, begynte å bli anstrengt. Hun hostet for å la munnen hvile litt, og da Delilah, sjefen hennes, kikket opp på henne igjen, smilte Presley på nytt.

Si ja. Jeg trenger bare et ja.

Presley hadde lengtet etter å komme seg vekk fra Florida så lenge hun kunne huske. Hun hadde alltid drømt om å reise jorden rundt, besøke andre land, møte nye og interessante mennesker. Men det kostet penger, og det hadde hun lite av. Så hun var blitt sittende fast i Tallahassee som om en usynlig kraft holdt henne der.

Da sjefen utlyste en konkurranse for Viral Pop en måned tidligere, hadde Presley spisset ører. Det eneste hun behøvde å gjøre var å skrive en artikkel som skulle gå viralt og fange nye lesere. Vinneren ville få lønnspålegg og forfremmelse og en overføring til en av Viral Pops filialer rundt om i verden.

Pres hadde praktisk talt frådet om munnen av iver. Hun hadde forsøkt å komme på en god idé de to siste ukene, men sto bom fast. Da hun kjørte hjem fra jobben dagen før, ble låten til ekskjæresten hennes spilt på radioen.

Cash Sutherland hadde flyttet fra Florida og var nå litt av en stjerne innen countrymusikken. Da hun hørte den mest populære låten hans, slo ideen ned i henne som et lynnedslag. Det passet godt siden tittelen på låten var Lightning.

Riktignok følte hun seg litt splittet. Hun likte ikke tanken på å gjenoppleve det smertefulle bruddet. Hun hadde undertrykt følelsene i alle disse årene, men på den andre siden ville hun gjerne vinne. Hun ville veldig, veldig gjerne vinne.

Hun hadde sittet oppe halve natten og skrevet det Delilah nå satt og leste.

«Dette vil kreve at du må jobbe utenfor kontoret», sa sjefen og så granskende på Presley. Delilahs blikk var som alltid en blanding av nysgjerrighet og avhørsteknikk og skremte vettet av de fleste. Men å vinne denne forfremmelsen og få muligheten til å flytte fra Florida, var Presleys store drøm. Hun kunne takle litt skremsler.

«Jeg har jobbet utenfor kontoret før», sa Presley. Hjemme, men likevel. «Jeg er god til å utnytte tiden. Særlig når det er min egen tid. Eller tiden her på kontoret», la hun raskt til. «Jeg verdsetter tiden din også. Mer enn min. Mer enn noens.» Hun presset leppene sammen da hun hørte at hun bablet. Den klissete lipglossen hjalp.

Delilah la fra seg nettbrettet og rynket pannen. «Hvorfor er du så sikker på at Cash Sutherland vil fortelle deg hemmeligheten om låten sin? Han har unngått å svare på det spørsmålet hver gang han har fått det.»

Presley var slett ikke sikker på at Cash kom til å betro seg til henne. Helt siden Lightning kom inn på Billboard-listen hadde alle prøvd å løse mysteriet om hvem låten handlet om. Ryktene svirret, den ene artikkelen etter den andre hadde nevnt den ene og den andre, og med det playboylivet han levde, kunne det være hvem som helst.

«Vi er gamle venner», sa hun. «Vi studerte sammen. Og jeg besøkte den yngre broren hans, Gavin, da jeg skrev den artikkelen om Elite Records for to år siden.»

Hun hadde ingen motforestillinger når det gjaldt å møte Cash igjen. Det var så lenge siden, og hun hadde gjort sitt beste for å legge bruddet bak seg. Hun ante ikke hva Cash ville mene om at hun plutselig dukket opp, men Gavin hadde foreslått at hun ikke skulle si fra til Cash at hun skulle komme. Cash skulle ha en konsert på en bar, og Gavin hadde invitert henne dit. «Når du først er her, blir han nødt til å snakke med deg.»

Det var kanskje litt lureri, men hun kunne ikke risikere at Cash nektet å møte henne.

Hun hadde forsikret seg om at Cash var ute av delstaten før hun avtalte et intervju med Gavin og William Sutherland i Beaumont Bay. Hun hadde ikke vært klar til å møte Cash da, men kunne ikke motstå å skrive historien om hvordan Elite Records hadde fått en ny giv da den eldste Sutherland-sønnen overtok. Hun hadde vært den første som skrev om det, og leserne hadde slukt artikkelen om de fire brødrene i den spennende musikkbyen like utenfor Nashville.

Den gangen hadde hun vært redd for at besøket skulle vekke vonde minner, men omgivelsene hadde ikke minnet henne om den Cash hun hadde kjent. Hun gikk ut fra at hun egentlig ikke kjente ham. Ikke nå lenger.

«Det var et lite oppdrag den gangen jeg var innholdskurator», forklarte hun da Delilah ikke sa noe.

På den tiden hadde jobben hennes vært å samle historier og nyheter for å dele på sosiale medier. Det var ikke akkurat banebrytende journalistikk. Artikkelen om Elite Records hadde gitt henne muligheten til å vise hva hun dugde til. Hun hadde intervjuet brødrene til Cash, produsenten Will, advokaten Gavin og til og med barinnehaveren Luke. Hun hadde nevnt Cash og bragdene hans, om ikke annet så for å vise at hun ikke ignorerte ham fullstendig. Hun hadde skrevet det sånn at det så ut som om hun hadde snakket med ham, men det hadde hun ikke. Artikkelen hadde blitt en suksess, og hun ble forfremmet. Men hun var fremdeles lenket til skrivebordet i Tallahassee. Den siste artikkelen hun skrev hadde overskriften: «Ti ganger du ønsket at du var Taylor Swift.»

Hun klødde i fingrene etter noe mer saftig å sette tennene i.

«Gavin Sutherland fortalte meg om en privat konsert som Cash skal holde», tilføyde Presley. «Ingen andre journalister er invitert.» Akkurat det hadde hun utelatt i forslaget. «Elite Records vil ha en positiv vinkling på fyllekjøringssiktelsen til Cash, og siden vi kjenner hverandre, stoler familien på meg.»

Delilah hevet et bryn. «Er ikke Cash en playboytype? Hvorfor bryr han seg om en sånn siktelse?»

Cash var en playboy. Da de var sammen, hadde han fortalt hvordan han hadde skapt en masse problemer i hjembyen Beaumont Bay. Han hadde vært en vilter tenåring, og en gang hadde han «stjålet» farens bil og kjørt som en tulling på sideveiene. Foreldrene hadde pustet lettet ut da han fikk et fotballstipend til Florida State universitet.

Nå så det ut til at Cash hadde vendt tilbake til røttene – både hjembyen og rampestrekene. Brødrene hadde fått ham til å dra på turné med den populære og «snille» countryartisten Hannah Banks for å fikse på imaget.

«Tror du han vil snakke med deg om siktelsen?» spurte Delilah.

Det aner jeg ikke.

«Absolutt.» Presley nikket. «Han holder på å skrive låter til og spille inn et nytt album.» En av låtene var en duett med Hannah Banks. «Han trenger hjelp til å spre nyheten, og han må jo vite at imaget hans trenger en overhaling.»

Ikke bokstavelig talt. Hun hadde sett nok av bilder av ham på nettet. Han var like vakker som hun husket. Mørkebrunt hår, gyllenbrune øyne som glitret i solen. En markert nese, firskåren hake og et smil som kunne smelte en stein. Og det var bare ansiktet. La man til høyden, de brede skuldrene, vaskebrettmagen og de lange, muskuløse bena, var han rene guden. På et av de nyeste bildene hadde hun sett at han hadde en tatovering på en av armene. Den hadde ikke vært der da de var sammen. En av sikkert mange forandringer som hadde skjedd siden han dumpet henne.

«Jeg gir deg en uke.» Delilah satte på seg brillene. Et øyeblikk senere begynte hun å skrive på datamaskinen, og Presley lurte på om hun hadde hørt feil.

«Var det et ja?»

«Ja.» Delilah smilte, men det var et kjølig smil. «Jeg forventer en saftig avsløring om kvinnen som inspirerte ham til å skrive Lightning, et dypdykk ned i pøbelstrekene i Beaumont Bay og sladderen rundt siktelsen. Tror du at du kan få til det?»

«Selvfølgelig. Absolutt.» Presley spratt opp fra stolen. Delilahs ønske lød en smule invaderende, men Presley visste at hun kunne skrive en artikkel som var både informativ og respektfull. Hun hadde ingen interesse av å få hevn for et brudd som skjedde for ti år siden. Hun ville bare vekk fra Florida.

«Jeg forventer at du mailer meg og holder meg oppdatert, men send mailene til Sandra.» Sandra var Delilahs personlige assistent.

«Selvfølgelig.» Presley overveide å si noe sånt som «du kan stole på meg», eller «dette kommer du ikke til å angre på», men bestemte seg for å la være. Det var en stor mulighet for at hun ikke kom til å lykkes med oppdraget, og da ville Delilah angre på at hun hadde sendt henne og innse at hun ikke kunne stole på henne.

Hun sendte en melding til Gavin mens hun gikk tilbake til plassen sin.

Kommer på fredag.

Hun behøvde ikke å vente lenge på svaret.

Flott. Vi sees.

Plutselig ble hun fryktelig nervøs. Hun skulle kjøre åtte timer til Tennessee for å intervjue en ungdomskjæreste om kvinnene han hadde kjent. Og om en nylig fyllekjøringssiktelse. Om berømmelse og playboyliv. Om hvorfor han forlot henne.

Ja da, fortiden var et tilbakelagt kapittel, men en liten del av henne ville gjerne vite hvorfor han hadde dumpet henne. Delvis for å få en avslutning, og delvis for å stille nysgjerrigheten. Hun visste at det var mye å be om på toppen av alt det andre.

Heldigvis hadde hun resten av uken på seg til å styrke seg for reisen. Det var så lenge siden hun hadde sett ham, og hun følte seg allerede som den yngre versjonen av seg selv. Jenta som hadde vært oppslukt av ham. Hun visste bedre enn å sette seg i den sårbare posisjonen igjen.

Nei, dette kom ikke til å bli et enkelt oppdrag, men hun ville ikke gå glipp av muligheten til å komme seg opp og frem. Hun hadde utsatt drømmene altfor lenge som det var.

Dessuten skyldte han henne såpass. Han hadde reist fra henne uten et ord. Det var på en måte hans skyld at hun var fanget i denne byen. Jobbene hun hadde overveid mens de var sammen, var enten i New York eller Tallahassee. Hun hadde valgt den siste fordi Cash var i Florida. Han spilte fotball der. Han kom ikke til å dra noen steder, hadde hun tenkt.

Der hadde hun tatt grundig feil.

Nå var det hennes tur til å følge drømmen. Hvis dette gikk som hun håpet, kunne hun dra til New York, Los Angeles, San Francisco, London, Roma  … Og hvis hun trivdes der, var det ingenting som hindret henne i å flytte for godt. Familien kunne komme på besøk, eller hun kunne fly hjem og besøke dem i høytidene.

Hjertet hamret i takt med fingrene da hun skrev på tastaturet. Dette skulle hun klare. Hun skulle kjøre til Beaumont Bay og avlegge den berømte eksen en visitt. Hun skulle lirke hemmelighetene ut av ham. Og så skulle hun gjøre som han hadde gjort, snu ryggen til ham og kjøre av gårde uten å se seg tilbake.

*

En mørk skygge hadde falt over livet hans for to måneder siden, og det så ikke ut som om den ville forsvinne med det første.

Han hadde opplevd vanskelige tider før, både i karrieren og privat, men han hadde alltid kommet tilbake med nye krefter. Reaksjonen fra trollene på sosiale medier om den såkalte fyllekjøringen, var rabiat. Det virket som om de prøvde å ta knekken på karrieren hans. Pressen ville gjøre hva som helst for et intervju.

Fordømte gribber.

Mags Dumond sto i spissen for all motstanden han opplevde. Hun hadde utnevnt seg selv til førstedame av Beaumont Bay for mange år siden da mannen hennes var ordfører. Det var Dumond-familien som hadde grunnlagt byen, så Mags hadde for så vidt retten på sin side. Etter et mislykket forsøk på å oppnå berømmelse som sanger i Nashville, hadde Mags flyttet tilbake til Beaumont Bay, giftet seg med ordføreren og startet en tradisjon med å holde store, flotte selskaper og ball.

Under det siste ballet, der alle som var noe i byen – og det var nesten alle – hadde vært til stede, hadde Cash nippet til et glass champagne mens han minglet. Ved midnatt hadde brødrene begynt å bevege seg mot utgangen, og han hadde vært like i hælene på dem. Mags hadde stoppet ham, dyttet en drink i hånden på ham og insistert på en skål. Han hadde tatt en ørliten slurk av drinken før han gikk ut og satte seg bak rattet i sportsbilen – en Bugatti Chiron.

Han hadde følt seg helt edru da han ble stoppet i trafikkontroll, men ifølge politimannen hadde han overskredet promillegrensen og ble siktet for kjøring i ruspåvirket tilstand.

Han ble kraftig irritert hver gang han tenkte på den kvelden. Mags hadde plaget ham mye av tiden. Han var mektig lei av henne. Hun hadde mast på ham om å skrive kontrakt med plateselskapet hennes, Cheating Hearts, i årevis. Selskapet var hennes store stolthet – og resultatet av hennes egen fiasko. Hun ble aldri den stjernen hun drømte om å bli. Men samtidig hadde bestemoren til Hannah, Eleanor Banks, blitt hele Nashvilles kjæledegge. Mags dro tilbake til Beaumont Bay med halen mellom bena. Der ble hun forelsket i ordføreren, som lovte henne gull og grønne skoger. Han startet med å kjøpe et plateselskap til henne.

Da Will, broren til Cash, relanserte det velrenommerte Elite Records, hadde ikke Mags lagt skjul på hvor dårlig hun likte det. Hun hadde gjort det klart at Sutherland-brødrene beveget seg inn på hellig grunn. Men ingen kunne stoppe Elites suksess nå. Hannah, som var forlovet med Will, hadde gått fra selskapet til Mags og over til Elite. Luke hadde lansert mange nye artister ved å la dem holde intime konserter i en av barene hans, og Gavin, som var advokat, jobbet kun for artistene på Elite.

For øyeblikket prydet arrestasjonsbildet hans internett som dopapiret han en gang viklet rundt trærne utenfor skolen. Det sinte uttrykket hans på bildet fikk ham til å se skyldig ut – eller hvis alkoholtesten var til å stole på, skyldigere.

Inntil han ble stoppet og bedt om å blåse i apparatet, hadde livet hans gått på skinner. Først albumet som ble en stor hit, så priser i fleng, en turné med Hannah og et nytt album sto for døren, og så skulle han ta hele verden med storm. Men dette bildet satte alle planene hans på vent.

Den indre kjernen av fansen hans støttet ham, men sponsorene hadde ikke vært like lojale. Et kjent skomerke kansellerte kontrakten, og så sa en populær app at de ikke ville legge ut reklamefilmen de hadde laget med ham. Han som hadde fylt store konsertarenaer, var plutselig blitt en man skulle ta avstand til.

I tankene var han milevis unna det han egentlig skulle konsentrere seg om. Han sang de siste strofene av sangen inn i mikrofonen.

Bak glassruten i hjemmestudioet sto Will med armene i kors og så på ham med et skulende blikk. Will hadde lenge gått rundt med dette skulende blikket, men det hadde avtatt litt etter at han møtte Hannah. Cash hadde trodd at de to ville være som olje og vann, men det viste seg at de hadde mye til felles. Den stoiske, mektige, fåmælte broren hans hadde forelsket seg i den fargesprakende energibunten Hannah Banks. Hvem skulle ha trodd det? Det var rene eventyret. Og det var alt romantisk kjærlighet var for Cash. Et eventyr.

Will trykket ned en knapp så Cash kunne høre ham. «Egentlig ville jeg ha bedt deg om å ta den en gang til, men spar stemmen til konserten på fredag.» Han gjorde tegn til at de var ferdige for dagen, og Cash tok av seg hodetelefonene.

«Å, som jeg gleder meg til det», mumlet Cash for seg selv. Konserten var et PR-stunt. Han var ikke begeistret for det. Da han hadde sett for seg livet som en elsket countrymusiker, hadde han regnet med at det ville bli et godt liv der han gjorde det han elsket hver dag. Han hadde sluttet med fotball, sluttet på college – og det verste av alt var at han slo opp med kjæresten han hadde hatt den gangen. Han hadde overbevist seg selv om at det var verdt det for dem begge.

Han visste at Presley jobbet for et stort mediekonglomerat. Artikkelen hun hadde skrevet om Elite for et par år siden, hadde stilt brødrene i et godt lys. Hun hadde selvfølgelig gått videre. Det hadde han også, men det hadde vært mye vanskeligere enn han hadde trodd.

Han elsket å opptre, elsket å henge med fansen, men alt det andre kunne være slitsomt. Å leve ut drømmen hadde sin pris. Markedsføring, intervjuer og pressekonferanser der han ba om unnskyldning for å kjøre i fylla, selv om han visste at han ikke hadde gjort det.

Cash satte gitaren i stativet og gikk forbi Will som glodde på telefonen sin.

«Vil du bli med og spise med Gavin og Luke?»

Cash sa ikke nei til en mør biff. Han nikket. Det hadde vært en lang dag. En lang måned.

«Det ordner seg», sa Will oppmuntrende da de gikk opp trappen og ut av huset. «Etterdønningene varer ikke evig.»

Nei, det bare føltes sånn.

Cash ville gjerne tro at fredagens konsert ville bli den magiske opplevelsen som slettet alles hukommelse, men han visste bedre. Det kom ikke til å vare evig, men det kunne prege dem i mange måneder fremover. Eller år.

For brødrenes skyld håpet Cash at det ikke ville vare så lenge. Elite Records led under den dårlige publisiteten.

«Skal jeg kjøre?» Will strøk hånden over panseret på den isblå Bugattien.

«Rumpa di skal ikke i kontakt med førersetet på babyen min.» Cash låste opp og satte seg inn. «Jeg skal ikke drikke i kveld uansett.»

Kanskje aldri mer når han var ute blant folk.

